Teppa á fjármálamörkuðum tefur hótelbyggingu á Akranesi Ljósm. Friðþjófur Helgason . Fyrirsjáanlegt er að bygging nýs hótels á Akranesi frestist eitthvað , en eigendur hlutafélagsins Langasands ehf. sem koma til með að standa að byggingu hótelsins , höfðu sett stefnuna á að byrja framkvæmdir um þetta leyti . Guðmundur Egill Ragnarsson einn þremenninganna í Langasandi segir að eins og staðan sé á fjármálamörkuðum væri nánast ómögulegt að fjármagna byggingu hótelsins , auk þess sem lántaka á þessum tímapunkti sé mjög dýr og óhagkvæm . Beðið sé eftir að staðan lagist og því ómögulegt að setja til um hvenær byrjað verði á hótelinu . Þeir félagar Guðmundur Egill , Ragnar Már Ragnarsson og Guðjón Theódórsson halda samt sínu striki með áform um hótelbyggingu . Hönnun hótelsins sem rísa á við Garðalund er komin vel á veg , en fullnaðarhönnun er ekki lokið . Til dæmis á eftir að velja efni í ytra byrði hótelbyggingarinnar . Gert er ráð fyrir 65 tveggja manna herbergjum og að hótelið verði í klassanum þrjár stjörnur plús . Bygging hótelsins kemur að sögn Guðmundar Egils til með að kosta að minnsta kosti hálfan milljarð króna . Langisandur hefur fengið lóð fyrir hótelið eins og áður segir við Garðalund , meðfram fyrstu braut golfvallarins . Með tilkomu hótelsins verður golfvellinum snúið þannig að fyrsta brautin yrði sú átjánda . Það er til þess að hótelgestir geti fylgst með úrslitum golfmóta frá hótelinu . Staðsetningin er sniðin að því að hótelið verði mjög ákjósanlegur kostur fyrir golfáhugafólk , enda Garðavöllur talinn einn besti golfvöllur landsins .